KOMMISSIONENS FORORDNING (EF) Nr. 805/1999

af 16. april 1999

om visse gennemførelsesforanstaltninger til Rådets forordning (EF) nr. 718/1999 om en kapacitetspolitik for EF's indlandsflåder til fremme af vandvejstransporten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 718/1999 af 29. marts 1999(1) om en kapacitetspolitik for EF's indlandsflåder til fremme af vandvejstransporten, særlig artikel 9, stk. 3, og

ud fra følgende betragtninger:

I henhold til artikel 7 i forordning (EF) nr. 718/1999 fastsætter Kommissionen de praktiske bestemmelser om gennemførelse af den kapacitetspolitik for indlandsflåden, der er fastlagt i samme forordning;

de satser for særbidragene og den tilsvarende tonnage, der er fastsat i Kommissionens forordning (EØF) nr. 1102/89(2), senest ændret ved forordning (EF) nr. 241/97(3), bør opretholdes, da de har vist sig effektive;

niveauerne for de forskellige kompensationsforhold som omhandlet i artikel 4 i forordning (EF) nr. 718/1999, jf. Kommissionens forordning (EF) nr. 2812/94(4) for så vidt angår tankskibe, forordning (EF) nr. 2310/96(5) for så vidt angår skubbebåde og forordning nr. 742/98(6) for så vidt angår tørlastfartøjer, bør ændres for at tage hensyn til den økonomiske udvikling i de forskellige sektorer;

til administrationen af den økonomiske solidaritet mellem fondene for indlandsskibsfarten bør Kommissionen i samarbejde med fondenes ledelser ved begyndelsen af hvert år opgøre de disponible ressourcer i reserverne og foretage udligning mellem afdelingerne i tilfælde af en ny saneringsindsats;

de i denne forordning fastsatte foranstsltninger har været til høring hos de berørte medlemsstater og de repræsentative organisationer for indlandsskibsfarten på fællesskabsplan -

UDSTEDT FØLGENDE FORORDNING:

Artikel 1

I denne forordning fastsættes satserne for de særbidrag, der er omhandlet i artikel 7 i forordning (EF) nr. 718/1999, "gammelt for nyt"-reglens kompensationsforhold og de praktiske regler for gennemførelse af flådekapacitetspolitikken.

SÆRBIDRAG

Artikel 2

1. Særbidraget for de forskellige fartøjstyper og -kategorier ligger i intervallet mellem 70 og 115 % af følgende satser:

- Tørlastfartøjer:

- med egen maskinkraft: 120 EUR/t

- pramme, der skubbes: 60 EUR/t

- pramme, der slæbes: 43 EUR/t.

- Tankskibe:

- med egen maskinkraft: 216 EUR/t

- pramme, der skubbes: 108 EUR/t

- pramme, der slæbes: 39 EUR/t.

- Skubbebåde:

180 EUR/kW med en lineær forøgelse op til 240 EUR/kW for en motorkraft på eller over 1000 kW.

2. - For fartøjer med en dødvægt på under 450 tons nedsættes de i stk. 1 anførte maksimalsatser for særbidragene med 30 %.

- For fartøjer med en dødvægt på mellem 450 og 650 tons nedsættes de maksimalsatser for særbidragene med 0,15 % for hvert ton, fartøjets dødvægt er mindre end 650 tons.

- For fartøjer med en dødvægt på mellem 650 og 1650 tons øges maksimalsatsen for særbidrag lineært fra 100 til 115 %. For både med en dødvægt på over 1650 tons opretholdes maksimalsatsen for særbidrag på 115 %.

3. Særbidragene i euro omregnes til den pågældende fonds nationale valuta efter de omregningskurser mellem euroen og valutaerne i de medlemsstater, der indfører euroen, jf. Rådets forordning (EF) nr. 2866/98(7).

TILSVARENDE TONNAGE

Artikel 3

1. Når en ejer sætter et i artikel 4 i forordning (EF) nr. 718/1999 omhandlet fartøj i drift og tilbyder at ophugge tonnage af en anden type vandvejsmateriel, fastsættes den tilsvarende tonnage, der skal tages i betragtning, inden for hver af nedenstående to skibssektorer på grundlag af følgende udnyttelseskoefficienter:

- Tørlastfartøjer:

- med egen maskinkraft på over 650 tons: 1,00

- pramme, der skubbes, på over 650 tons: 0,50

- pramme, der slæbes, på over 650 tons: 0,36

- Tankskibe

- med egen maskinkraft på over 650 tons: 1,00

- pramme, der skubbes, på over 650 tons: 0,50

- pramme, der slæbes, på over 650 tons: 0,18.

2. For fartøjer med en dødvægt på under 450 tons nedsættes de i stk. 1 anførte koefficienter med 30 %. For fartøjer med en dødvægt på mellem 650 og 450 tons nedsættes disse koefficienter med 0,15 % for hvert ton, fartøjets dødvægt er mindre end 650 tons. For fartøjer med en dødvægt på mellem 650 og 1650 tons øges koefficienterne lineært fra 100 til 115 %.

"GAMMELT FOR NYT"-REGLENS KOMPENSATIONSFORHOLD

Artikel 4

For idriftsættelse af fartøjer gælder fra den 29. april 1999 den betingelse, der er anført i artikel 4, stk. 1, i forordning nr. 718/1999:

1) For tørlastfartøjer fastsættes kompensationsforholdet (forholdet mellem gammel og ny tonnage) til 1:1.

2) For tankskibe fastsættes kompensationsforholdet til 1,30:1.

3) For skubbebåde fastsættes kompensationsforholdet til 0,75:1.

ØKONOMISK SOLIDARITET

Artikel 5

1. Med henblik på at opgøre de disponible ressourcer i reserverne eller med henblik på den i artikel 3, stk. 6, i forordning (EF) nr. 718/1999 omhandlede økonomiske solidaritet mellem afdelingerne i de forskellige fonde tilsender hver fond i begyndelsen af hvert år Kommissionen følgende angivelser:

- fondens indtægter året før, hvis de er bestemt til udbetaling af ophugningspræmier eller til foranstaltninger ifølge artikel 8 i forordning (EF) nr. 718/1999 (Rdn)

- de finansielle forpligtelser, fonden har indgået året før vedrørende ophugningspræmier eller foranstaltninger ifølge artikel 8 i forordning (EF) nr. 718/1999 (Pn)

- fondens overskud den 1. januar året før af indtægter bestemt til udbetaling af ophugningspræmier eller til foranstaltninger ifølge artikel 8 i forordning (EF) nr. 718/1999 (Sn).

2. Kommissionen fastlægger i samarbejde med fondsmyndighederne og på grundlag af de i stk. 1 omhandlede angivelser:

- de samlede forpligtelser, som fondene har indgået året før til udbetaling af ophugningspræmier eller til foranstaltninger ifølge artikel 8 i forordning (EF) nr. 718/1999 (Pt)

- alle fondenes samlede indtægter året før (Rdt)

- alle fondenes samlede overskud den 1. januar året før (St)

- hver fonds normaliserede årlige finansielle forpligtelser (Pnn) der beregnes således:

>REFERENCE TIL EN GRAFIK>

- for hver fond forskellen mellem årets finansielle forpligtelser (Pn) og de normaliserede årlige finansielle forpligtelser (Pnn)

- de beløb, som hver fond, hvor årets finansielle forpligtelser er lavere end de normaliserede årlige finansielle forpligtelser (>REFERENCE TIL EN GRAFIK>), betaler til en fond, for hvilken årets finansielle forpligtelser er højere end de normaliserede årlige finansielle forpligtelser (>REFERENCE TIL EN GRAFIK>).

3. Hver af de berørte fonde betaler inden den 1. marts i det pågældende år de øvrige fonde de i stk. 2, sjette led, omhandlede beløb.

HØRINGER

Artikel 6

Kommissionen indhenter, for så vidt angår alle spørgsmål i forbindelse med flådekapacitetspolitikken og ændringer af denne forordning, udtalelse fra en gruppe bestående af sagkyndige fra de erhvervsorganisationer, der repræsenterer indlandsskibsfarten på fællesskabsplan, og fra de berørte medlemsstater. Gruppen benævnes "Den Sagkyndige Gruppe vedrørende Kapacitetspolitik og Fremmeindsats for EF-flåderne".

AFSLUTTENDE BESTEMMELSER

Artikel 7

Denne forordning træder i kraft den 29. april 1999.

Forordning (EØF) nr. 1102/89 ophæves på datoen for denne forordnings ikrafttræden.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. april 1999.

På Kommissionens vegne

Neil KINNOCK

Medlem af Kommissionen

(1) EFT L 90 af 2.4.1999, s. 1.

(2) EFT L 116 af 28.4.1989, s. 30.

(3) EFT L 40 af 11.2.1997, s. 11.

(4) EFT L 298 af 19.11.1994, s. 22.

(5) EFT L 313 af 3.12.1996, s. 8.

(6) EFT L 103 af 3.4.1998, s. 3.

(7) EFT L 359 af 31.12.1998, s. 1.